ພິທີມອບໃບຢັ້ງຢືນ ຈົບຊຸດອົບຮົມ ລະບາດວິທະຍາຮຸ້ນໃໝ​່ ຢູ່ວຽງຈັນ
ຈຸດ​ປະ​ສົງ​ໃນ​ການ​ສ້າງ​ຊຸ​ດ​ອົບ​ຮົມ ​ແມ່ນ​ເພື່ອ​ຕອບ​ສະ​ໜອງ​ ຕາມ​ຄວາມ​ຮຽກ​ຮ້ອງ​ຕ້ອງ​ການ​ ຂອງວຽກ​ງານ​ສາ​ທາ​ລະ​ນະ​ສຸກ​ ໃນ​ການ​ພັດ​ທະ​ນາ​ ຄວາມ​ອາດ​ສາ​ມາດ​ທາງ​ດ້ານ​ລະ​ບາດ​ວິ​ທະ​ຍາ.
ພິທີມອບຮັບໃບຢັ້ງຢືນ ຈົບຊຸດອົບຮົມລະບາດວິທະຍາພາກສະໜາມລຸ້ນທີ 11ໄດ້ໄຂຂື້ນໃນເວບາຍໂມງເຄິ່ງ ເມື່ອວັນທີ 29 ພຶດສະພາຜ່ານມາ ທີ່ໂຮງແຮມ ຄຣາວພລາຊາ ນະຄອນຫຼວງວຽງຈັນໂດຍການເປັນປະທານຂອງທ່ານ ດຣ ຣັດຕະນະໄຊ ເພັດສຸວັນ ຫົວໜ້າກົມຄວບຄຸມພະຍາດ ຕິດຕໍ່ກະຊວງສາທາລະນະສຸກ ທ່ານ Dr Peter M Haymond ເອກອັກຄະລັດຖະທູດສະຫະລັດ ປະຈຳ ສປປ ລາວ Dr Howard Sobel ຮັກສາການ ຫົວໜ້າອົງການອະນາໄມໂລກ ປະຈຳພາກພື້ນເອເຊຍ ຕາເວັນອອກສຽງໃຕ້ ໂດຍມີຜູ້ແທນເຂົ້າຮ່ວມທັງໜົດຈຳນວນ 40 ທ່ານ ຈາກກະຊວງ ກົມ ສູນ ສະຖາບັນ ແລະອົງການ DTRA CDC WHO ແລະ ADB ກໍ່ເຂົ້າຮ່ວມ ກະຊວງສາທາລະນະຮ່ວມກັບສູນຄວບຄຸມແລະປ້ອງກັນພະຍາດຂອງສະຫະລັດ ໂຄງການຫຼຸດຜ່ອນໄພຂົ່ມຂູ່ ສະຫະລັດອາເມຣິກາ ແລະອົງການອະນາໄມໂລກ ໄດ້ຈັດພິທີມອບຮັບໃບຢັ້ງຢືນໃຫ້ນັກສຶກສາຜູ້ທີ່ຈົບຫຼັກສູດລະບາດວິທະຍາ ເພື່ອສະແດງຄວາມຍ້ອງຍໍຊົມເຊີຍຜົນສຳເລັດທີ່ນັກສຶກສາຍາດມາໄດ້ ກະຊວງສາທາລະນະສຸກໄດ້ຈັດຊຸດອົບຮົມລະບາດວິທະຍາພາກສະໜາມ ແຕ່ປີ 2009 ຈົນເຖີງປັດຈຸບັນ ໃນແຕ່ລະປີມີນັກສຶກສາເຂົ້າຮ່ວມທັງໝົດ 8 ທ່ານມາຈາກກະຊວງກະສິກຳ ແລະປ່າໄມ້ ກະຊວງສາທາລະນະສຸກ ກະຊວງປ້ອງກັນຄວາມສະຫງົບ ແລະກະຊວງປ້ອງກັນປະເທດ ໄດ້ຮັບການສະໜັບສະໜູນຈາກ ອົງການຄວບຄຸມ ແລະປ້ອງກັນພະຍາດຂອງສະຫະລັດ ໂຄງການຫຼຸດຜ່ອນໄພຂົ່ມຂູ່ ສະຫະລັດອາເມຣິກາ ແລະ ອົງການອະນາໄມໂລກ ບໍ່ວ່າຈະເປັນທາງດ້ານງົບປະມານ ແລະ ວິຊາການ ຈຸດປະສົງໃນການສ້າງຊຸດອົບຮົມແມ່ນເພື່ອຕອບສະໜອງຕາມຄວາມຮຽກຮ້ອງຕ້ອງການຂອງວຽກງານສາທາລະນະສຸກໃນການພັດທະນາຄວາມອາດສາມາດທາງດ້ານລະບາດວິທະຍາ ໃຫ້ພະນັກງານ ຜູ້ທີ່ຮັບຜິດຊອບ ວຽກງານປ້ອງກັນ ແລະຄວບຄຸມພະຍາດ ແຕ່ສູນກາງລົງຮອດທ້ອງຖິ່ນ ໃນປັດຈຸບັນແມ່ນລຸ້ນທີ່ 11 ແລະຈຳນວນນັກສຶກສາຜູ້ທີ່ຈົບໄປແລ້ວລວມທັງລຸ້ນທີ່ກຳລັງຈົບ ແມ່ນມີທັງໝົດ 86 ທ່ານ ຢູ່ຂັ້ນສູນກາງ 30 ທ່ານ ຂັ້ນແຂວງ 43 ແລະ ຂັ້ນເມືອງ 13 ທ່ານ ນັກສຶກສາລະບາດວິທະຍາ ຜູ້ທີ່ຈົບໄປແລ້ວມີບົດບາດສຳຄັນຫຼາຍຕໍ່ວຽກງານສາທາລະນະສຸກ ຄືການປະກອບສ່ວນເຂົ້າໃນວຽກງານກັນ ແລະຄວບຄຸມພະຍາດຕິດຕໍ່ ເຊັ່ນເຂົ້າຮ່ວມວຽກງານເຝົ້າລະວັງ ສອບສວນການລະບາດ ວິເຄາະຂໍ້ມູນ ແລະຮັບມືກັບການລະບາດ ນອກນັ້ນ ນັກສຶກສາລະບາດວິທະຍາຜູ້ທີ່ຈົບໄປແລ້ວ ຍັງສ້າງບົດສຶກສາຄົ້ນຄ້ວາກ່ຽວກັບບັນຫາທາງດ້ານສາທາລະນະສຸກ ທີ່ມີໃນປັດຈຸບັນເພື່ອຊອກຫາສາເຫດຂອງການເຈັບເປັນ ເພື່ອສະເໜີຂັ້ນນຳໃນການວາງມາດຕະການແກ້ໄຂແລະປັບປຸງວຽກງານກັນ ແລະຄວບຄຸມພະຍາດໃຫ້ດີຂື້ນໃນຕໍ່ໜ້າ